Utedass

Utedass, utedo eller privét er en do som er plassert i en egen bygning eller i et uthus. Oftest er utedoen i et separat skur i nærheten av bolig, skole eller arbeidsplass. Utedasser er, i motsetning til et vannklosett, ikke tilkoblet vann og kloakk. Avfallet samles opp i en kum, kammer, binge eller bøtte, som vanligvis avgir sjenerende lukt. 

I Norge er utedoen stort sett avskaffet i vanlige boliger, og erstattet av vannklosett tilknyttet et system for «brunvann» med tilhørende renseanlegg (offentlig krav om tilknytning de fleste steder). Utedo benyttes fortsatt en del ved hytter og områder langt fra offentlig vann og avløpssystem og som mobile «festivaldoer» etc. Men også ved hytter etc erstattes utedoen mer og mer av innedo basert på moderne tørrklosett, der bioteknologi sørger for at avfallet ikke avgir sjenerende lukt.

Typer 

 
Utedoer kan deles i fem hovedtyper:
 Do tilknyttet en møkkakjeller (inn- eller utbygg på fjøs).
 Frittstående i landlige strøk.
 Kaggedoer i bymessige strøk.
 Do over bekk eller sjø.
 Latrine (militær eller speiderutgave).

Utedoens innredning 
Det sentrale element i utedoen er en benk med hull passende til størrelsen på brukernes bakender. Benkehøyde og hullstørrelse kunne variere i størrelse slik at barna kunne bruke doen uten å falle i. Hullene ble gjerne profilert etter hovedbrukeren og det ble snekret lokk med knott. Herav uttrykket «knuppen på dolokket». Antallet seter kunne variere. På en større gård med mange beboere kunne der være både 4 og 5 huller i varierende størrelse og benkehøyde ved siden av hverandre. Til dopapir ble gjerne brukt gammelt papir (innpakning, aviser og ukeblader) Dette måtte myknes ved å krølle og gnikke det før bruk. Det ga brukeren noe å gjøre mens vedkommende ventet på å bli ferdig med sitt ærend. Mange utedoer var rikt utsmykket med veggene fulle av gamle utklipp. 

Utklipte bilder av kongefamilien ble som regel hengt opp i stedet for å bli brukt som dopapir, da en slik bruk ble betraktet som respektløst. Under andre verdenskrig var dette det eneste stedet der man nokså trygt kunne henge opp bilder av kongefamilien, ettersom tyske soldater ble sagt å unngå utedoene pga antatt smittefare. 

På eiendommer med husdyr var det vanlig at utedoen var et rom i tilknytning til fjøset, gjerne med nedløp til møkkakjelleren som vanligvis lå under fjøset. Der man ikke hadde mulighet for noe annet, ble utedoen frittstående. Det gjorde det nødvendig med fjerning av møkk. Mange satte under en gammel tomtønne.

Historie

Dotømming i byen 

I bymessig bebyggelse var dotømming en oppgave for offentlig renovasjon. Dette foregikk gjerne på natten eller tidlig på morgenen, slik at dette arbeidet ikke skulle forstyrre innbyggerne, og av den grunn ble den som utførte slikt arbeid kalt nattmann. Selve arbeidet sto ikke høyt i kurs. Nattmannen hadde gjerne avtale med en gårdbruker om deponering av avfallet.

Fra de store byene ble doavfallet transportert til nærliggende jordbruksbygder for å brukes som gjødsel. Fra Bergen ble kloakken fraktet til Lindås i Nordhordland med store lektere. Omkring hovedstaden var det bønder i Akershus med lett adgang til jernbane som var kunder. 

Det ble på 1800-tallet arbeidet for å forbedre utedo-teknologien i de store byene. Pudrett var folkemøkk forvandlet til en tørr, luktsvak og transportabel handelsgjødsel. Et pudrettsystem ble utviklet til bruk i byene. Avfallet ble tilsatt torvstrø som skulle suge opp væske og gjøre avfallet mer verdifullt som gjødsel. Det ble etablert spesielle torvstrøfabrikker som leverte sammenpresset torvstrø i store kvanta til renholdsverkene i byene. En av dem var Myhre torvstrøfabrik i Birkenes, som i dag er museum. 

I 1900 var utedassen praktisk talt enerådende i Oslo, og det fantes kun 18 vannklosetter («wc») i hele byen. De første wc'ene kom rundt 1860.. Men fremdeles i 2003 tømte Oslos renholdsetat årlig ca. 50 tonn såkalt «privétavfall», mens mengden som ble hentet fra hovedstadens bøtter og binger rundt 1950 var ca. 6.000 tonn.

Etymologi 
Ordet «utedo» er første gang registrert i en avisartikkel i 1936, og da i tilknytning til hytteliv. Før vannklosett eller innedo ble vanlig, var det en selvfølge at doen var utendørs. «Utedass» og «utedo» er relativt nye ord som forutsetter at det også finnes en «innedo». 
 
Ordet «dass» kommer fra en tysk eufemisme, das kleine Häuschen, det vil si «lillehuset», der kun det første ordet, den bestemte artikkelen das, «det», ble beholdt på norsk og svensk. «Do» er på samme måte avledet av det nedertyske Donhaus, et hus for å «gjøre» noe. I Ynglingesagaen måtte Fjolne ut «et visst sted». Middelalderkilder bruker betegnelsen «heimlihus», i nyere litteratur «hemmeligheten» eller «løyndarhus».

Moderne utedo 
Utedasser/utedoer er fortsatt vanlige i landlige strøk, spesielt på hytter som ikke er en del av moderne feltutbygging. Og selv om bruken kun er meget sporadisk i urbane strøk, så finnes det fortsatt noen også der. De medfører imidlertid hygieniske problemer, og bruken i urbane strøk blir mer og mer uvanlig. Der man har tilgang til rennende vann, brukes isteden septiktank (slamavskiller) i kombinasjon med f.eks biologiske renseprosesser. I tillegg finnes det også forbrenningstoalett basert på propan. Disse løsningene har blitt bedre og mer teknisk avanserte de seneste tiår. Regelmessig service og tømming er nødvendig. Vanligvis blir da utedassen nedlagt, og huset får et våtromstilbygg i stedet.

Hvor sofistikert dette byggverket er, varierer med byggerens smak eller forutsetninger. Generelt er standarden enkel. Hytteeiere utover landet har visst å ta vare på tradisjonen med hjerteformet vindusglugge i døra («hjerterommet») og godt vedlikehold. Oppsamling av avfall er blitt endret. Der er også flere typer tørrklosetter og kjemikaliedoer på markedet, samt løsninger for bruk i felt, produsert i papp og plast. 

En utedo med riktig konstruksjon og romslig oppsamlingsrom trenger sjelden eller aldri tømming. Ved kompostering og selvsterilisering av innholdet blir det minimale masser igjen.

Latrine 
I motsetning til utedoen er ei latrine et midlertidig avtrede, et hull eller en grøft i jorda. Over plasseres et sitte- eller ståarrangement, vanligvis av trestokker. Skjerming mot innsyn og nedbør etter behov. Når leiren forlates, graves latrina igjen. Ei latrine brukes først og fremst under feltforhold eller i leirer, f.eks. speiderleir eller militærleir. 

I militære reglementer fantes bestemmelser som sa at en latrine av helsemessige grunner skulle være to meter dyp. Lengde etter antatt behov. I dag brukes vanligvis flyttbare tørrklosetter istedenfor latriner.

Biologi og hygiene 
Avføring inneholder nesten bare bakterier, spesielt e-coli. En godt konstruert utedo med stort rom for avføringen, sikret mot adkomst for dyr, og en tørr beliggenhet som hindrer spredning med vann, reduserer smittefare. 

Kompostmassen fra utedo har stor næringsverdi som gjødsel. Dette illustreres med ønsket fra gamle tiders minnebøker: «Gid lykken for deg vil gro som gresset bak do». Brennesle er en næringskrevende plante og var ofte å finne bak utedoer.

Referanser

Se også 
 Toalett
 Forbrenningstoalett

Litteratur  
 Arngeir Berg og Rune Ottosen: Med hjerte i døra. Et bidrag til doens historie. Kolofon forlag, 2.utgave 2008. ISBN 9788230004449 (1.utgave 1988.)
 Inge Torstenson: Resirkulering og kampen om doene. Et eksempel fra Oslos renovasjonshistorie. Historie. Årgang 4. ISSN 0803401X
 Thor Gotaas og Roar Vingelsgaard: Norske utedoer Gyldendal 2019 ISBN 9788205533363

Eksterne lenker 
 

Byggverk etter funksjon
Toaletter